Խորեն Լևոնյանը Մովսես Խորենացու անվան մեդալակիր
Այս տարի սեպտեմբերի 21-ը նշանավորվեց ոչ միայն որպես Անկախության 22-րդ ամյակ, այլև պատմության մեջ հիշվեց որպես հայ մի քանի արվեստագետների մեծարման ու գնահատանքի օր:
ArmStar.am-ը այս առիթով շնորհավորեց սիրված ու տաղանդավոր դերասան Խորեն Լևոնյանին և զրուցեց նրա տպավորությունների և վերոնշյալ նվաճումների մասին. «Մրցանակից ես անչափ շոյված եմ: Թե ո՞ր նվաճումների համար եմ պարգևատրվել, ես չգիտեմ, երևի թե իրենց պետք է հարցնեք… Դե երևի ինչ-որ ներդրում ունեցել եմ հայ մշակույթի զարգացման գործում` 15 ֆիլմում եմ նկարահանվել և ևս մեկ մուլտֆիլմում: Մարդիկ կան՝ հենց այնպես են ստանում կոչումներ, ես էլ երևի մի բան արել եմ»,- հումորով պատասխանեց Խորենը:
Դերասանը մեկնաբանեց նաև, որ նման գնահատականները արտիստին ավելի են ոգևորում և մղում նորանոր ստեղծագործական բարձրունքների. «Նմանատիպ յուրաքանչյուր պարգևատրում մեծ ոգևորություն է պատճառում դերասանին, արվեստագետին, ստիպում է, որ ավելի շատ աշխատես, ավելի մեծ բաների հասնես, մանավանդ երբ երկրի առաջին դեմքի կողմից արժանանում ես գնահատականի, մեդալի, շքանշանի»:
Դերասանին, կոնկրետ պարգևատրումը ստացած անհատին սա իհարկե ոգևորում է, բայց ընդհանուր առմամբ մշակույթի զարգացման համար մեկ հոգու ոգևորությունը կարծես թե բավարար չէ. «Շքանշանը գուցե և ինձ ոգևորում է, բայց կոգևորի՞ արդյոք բոլոր այն մարդկանց, ովքեր պետք է մի գործ անեն, ֆիլմ նկարեն… չգիտեմ»,- հռետորական հարց ուղղեց Խորենը` ավելացնելով, որ մեր երկրում հիմա մի փոքր պասիվ վիճակ է. «Հուսով եմ, այս պասիվ վիճակը կանցնի, որովհետև հետո մեր վրա շատ թանկ կնստի ոչինչ չանելը, շատ թանկ տարիներ են անցնում»: Այս պասիվ վիճակի պատճառներն ըստ Խորենի տարբեր են. «Նախ գեղարվեստական ֆիլմերի զարգացման համար մենք չունենք բավարար ռեսուրսներ: Կինոթատրոններ այցելելու ավանդույթն է վերացել, սա է նախ և առաջ պատճառն այն բանի, որ գեղ.ֆիլմ նկարելը այլևս շահավետ չէ, իսկ սերիալները շահավետ են, դրանք ավելի եկամտաբեր են, քանի որ ամեն օր են էրաններին, գովազդներ են թողարկվում այդ ժամերի և այլն»:
Խորեն Լևոնյանը, բացի գեղարվեստական ֆիլմերից, վերջերս էլ հանդես եկավ մի սերիալում, որն ավելի քիչ մասերից էր բաղկացած: ArmStar.am-ը հետաքրքրվեց արդյո՞ք այսուհետ Խորեն Լևոնյանին ավելի հաճախ կտեսնենք սերիալներում, թե ամեն դեպքում նրա ֆորմատը գեղ.ֆիլմն է. «Ոչ, ամենևին, ես չեմ սահմանափակվում մեկ ֆորմատով, եթե ես ունեմ ասելիք, ապա ես հանդես կգամ նաև սերիալում: Ես շատ ուրախ եմ, որ մենք առաջինն էինք մեր երկրում, որ արեցինք կարճ մինի սերիալ, ինչն ընդունված է նաև Ռուսաստանում, Ամերիկայում: Եթե կարելի է նկարել 10-12 մասից բաղկացած հետաքրքիր և շահավետ մինի սերիալ, ինչո՞ւ չանել…»,- պատասխանեց Խորեն Լևոնյանը:
Մենք հետաքրքրվեցինք նաև, թե ֆիլմում նկարահանվելու առաջարկն ընդունելու համար ինչը պետք է առաջնահերթ գրավի դերասան Խորեն Լևոնյանին` կերպա՞րը, սցենարը, թե՞ ֆինանսը. «Եթե ինձ առաջարկված դերն ինձ հետքրքիր է, ես չեմ էլ նայի ֆինանսական կողմից, ինձ համար առաջնային կարևորություն ունի կերպարը, կարևորն իմ ասելիքն է` եթե սա արվեց, ինչ-որ մեկին մի բան խրատելո՞ւ է, թե՞ այստեղից մտնելու է, այնտեղից դուրս գա»: Այս սկզբունքն է, որ գնահատանքի է արժանացել ոչ միայն հայ հանդիսատեսի ու հեռուսատդիտողի, այլև հանրապետության նախագահի կողմից, ինչի շնորհիվ այսօր Խորեն Լևոնյանը Մովսես Խորենացու անվան մեդալակիր է:
Աշխեն Մնացականյան /ArmStar.am/
© 2019 KhorenLevonyan.am: Բոլոր իրավունքները պաշտպանված են: